Det sier fagforeningsbossen Johnny Hansen, mangeårig leder av Norsk Sjømannsforbund og nylig gjenvalgt leder av fiskeriseksjonen i Den internasjonale transportarbeiderføderasjonen (ITF).
Han har med stor interesse fulgt Dagbladets artikkelserie om slaveliknende forhold om bord på utenlandske snøkrabbeskip i Barentshavet.
Indonesiske sjøfolk hadde 18 timers arbeidsdag sju dager i uka, med en månedslønn helt ned i 2600 kroner ifølge kontraktene. Til sammenlikning er gjennomsnittet for sjøfolk på norske snøkrabbeskip 2200 kroner - dagen!
- Som leder av fiskeriseksjonen i ITF er jeg ikke overrasket over at det er sosial dumping om bord på disse skipene. Men jeg er overrasket over omfanget, og over at så mange indonesiere på slavekontrakter må ha gått rundt i Båtsfjord - uten at ordføreren har oppdaget noen ting!
- Jeg tror ikke så mange av dem som har lest artiklene i Dagbladet, vil konkludere med noe annet enn at de som står bak disse båtene er kjeltringer.
- Hva vil du kalle den virksomheten vi har beskrevet?
- Kriminell aktivitet!
Sjømannsforbundets leder sier han også er overrasket over «at norske myndigheter tillater dette!».
Som Dagbladet har skrevet, har det vært varslet både til politi og andre myndigheter, uten at noen har tatt affære – utover å utarbeide en etterretningsrapport.